VSC sklep Cp 101/98
Sodna praksa višjih sodišč, 1998-02-05

razveza zakonske zveze in dodelitev otrok v vzgojo in oskrbo - delna sodba

Delna sodba v razveznem postopku ni možna.

1. Pritožbi toženca se d e l o m a u g o d i in se delna sodba sodišča prve stopnje,s katero je razvezalo zakonsko zvezo pravdnih strank, r a z v e l j a v i in v r n e sodišču prve stopnje v novo sojenje.

2. Pritožba se d e l n o , v kolikor zadeva začasno odredbo o dodelitvi skupnih otrok pravdnih strank v vzgojo in varstvo tožnici - materi in nalaga tožencu - očetu, da prispeva k njuni preživnini mesečno po 10.000,00 SIT in velja do pravnomočnosti rešitve spora, z a v r n e .

Obe pravdni stranki sta vložili tožbo zaradi razveze zakonske zveze, ki sta jo sklenili dne 10. 10. 1987 na Bledu in v kateri sta se jima rodila dva otroka - Ana v letu 1988 in Erik v letu 1992. Obe sta predlagali,da sodišče dodeli otroka njima in da drugi prispeva k preživljanju otrok.

Sodišče prve stopnje je ob ugotovitvi, da je zakonska zveza pravdnih strank iz več vzrokov že razpadla in dejstvu, da bo zaradi odločitve sodišča o dodelitvi otrok v vzgojo in oskrbo potreben dolgotrajnejši dokazni postopek in da v zvezi s tem prihaja med strankama do sporov, z delno sodbo razvezalo zakonsko zvezo,z začasno odredbo pa sklenilo, da ostaneta otroka do pravnomočnosti odločitve sodišča o tem v vzgoji in varstvu pri materi. Očetu je naložilo, da prispeva k preživnini obeh otrok za vsakega mesečno po 10.000,00 SIT.

Toženec se je zoper odločbo sodišča pritožil iz vseh pritožbenih razlogov. Trdil je, da je sodišče prve stopnje v nasprotju z zakonom izdalo delno sodbo. V interesu otrok je potrebno rešiti spor celovito zlasti, ker se je toženec protivil izdaji delne sodbe. Nasprotuje pa tudi, da se, pa čeprav začasno, dodelita otroka v vzgojo in varstvo materi. Obširno obrazlaga svoje stališče, da tožnica ni primerna za vzgojo otrok, da na silo preprečuje stike otrok z njim in da vse to kvarno vpliva na psihofizični razvoj otrok. Predlaga razveljavitev odločbe sodišča prve stopnje in vrnitev zadeve v nov postopek.

Tožnica je v odgovoru na pritožbo obrazloženo, prizadeto in obširno zanikala toženčeve pritožbene trditve.

V čl. 78 Zakona o zakonski zvezi in družinskih razmerjih (ZZZDR) je določeno, da mora sodišče, ko razveže zakonsko zvezo na podlagi čl.65 tega zakona, odločiti tudi o varstvu, vzgoji in preživljanju otrok.

Delno sodbo pa po čl. 329 Zakona o pravdnem postopku lahko izda sodišče, če so od več tožbenih zahtevkov zaradi pripoznave ali na podlagi obravnavanja samo nekateri od njih zreli za končno odločbo, ali je samo del posameznega zahtevka zrel za končno odločbo.

V čl. 78 ZZZDR torej zakon nalaga, da se ob razvezi odloči tudi o varstvu in vzgoji otrok. Ko je sodišče prve stopnje z delno sodbo odločilo le o razvezi pravdnih strank, ki po podatkih iz spisa ne živita več skupaj, ker se je tožnica začasno odselila z otrokoma k svojim staršem, ki živijo v soseščini, je ravnalo ne samo v nasprotju s tem zakonitim določilom, ampak tudi s sodno prakso (glej Juhart: Pravdni postopek). Gre za kršitev Zakona o pravdnem postopku v čl.

354/I ZPP, zato je pritožbi toženca pritožbeno sodišče v tem delu ugodilo in delno sodbo sodišča prve stopnje razveljavilo.Sodišče prve stopnje bo moralo pravilno uporabiti čl. 78 ZZZDR in odločiti ob razvezi tudi o varstvu in vzgoji ter preživljanju otrok.

Po čl.72 ZZZDR lahko sodišče med postopkom za razvezo zakonske zveze uradoma izda s sklepom začasno odredbo, pri kom naj bodo in kdo naj preživlja skupne mladoletne otroke. Zaradi številnih nesporazumov in neurejenih razmer med pravdnima strankama je po mnenju pritožbenega sodišča odločitev sodišča prve stopnje, da z začasno odredbo odloči o varstvu in preživljanju otrok do pravnomočnosti razvezne sodbe, pravilna in smotrna.Na podlagi začasne odredbe bo pristojni center za socialno delo lahko uredil tudi stike med očetom in otroci, če se starša o tem ne bosta sporazumela. Odločitev o preživnini,ki jo naj toženec začasno prispeva k preživljanju otrok temelji na čl. 103 ZZZDR. O višini preživnine pa je sodišče odločilo prej simbolično, kot upoštevaje potrebe otrok.

Na podlagi obrazloženega je pritožbeno sodišče pritožbi toženca deloma ugodilo in delno sodbo razveljavilo, delno pa je pritožbo zavrnilo in vzdržalo začasno odredbo, o delitvi skupnih otrok pravdnih strank v vzgojo in oskrbo materi in o višini prispevka k preživnini,v veljavi (čl.368 in 370 ZPP).

ZZZDR člen 72,  78,  72,  78.  ZPP (1977) člen 329,  329.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.